b'\n_START_ARTICLE_\nS/S Kaleva\n_START_PARAGRAPH_\nS/S Kaleva oli suomalainen John Nurminen Oy:n rahtilaiva. Laiva ajoi miinaan Ison Beltin salmessa Langelandin edustalla 10. huhtikuuta 1943 ollessaan kalkkilastissa matkalla Tanskan Aalborgista Turkuun. Laivan ensimm\xc3\xa4inen konemestari kuoli, muut miehist\xc3\xb6n j\xc3\xa4senet pelastuivat Langelandiin._NEWLINE_Laiva oli rakennettu Dumbarton Burrell & Son:in telakalla Skotlannissa vuonna 1883, tilaajana oli glasgowlainen Strathness Steamship Co. Laivan nimen\xc3\xa4 oli vuoteen 1889 Strathness ja sen j\xc3\xa4lkeen Onyx. Vuonna 1912 laivan osti tallinnalainen Tallinna Laeva\xc3\xbchisus - Reval Shipping Co varustamo ja sen nimeksi tuli Eestimaa. Vuonna 1916 laivan osti John Nurmisen omistama H\xc3\xb6yrylaiva Oy Otava Ab ja se sai Kaleva nimen. Suomen sis\xc3\xa4llissodan aikana punaiset polttivat ja upottivat sen M\xc3\xa4ntyluodon satamassa mutta laiva nostettiin yl\xc3\xb6s ja korjattiin._NEWLINE_Laivan omistajana oli 1924\xe2\x80\x931934 Diesen Wood Companys Rederi Ab Impilahdelta ja 1934-1939 Pitk\xc3\xa4rannan Laiva Oy Pitk\xc3\xa4rannasta. Laiva palasi vuonna 1939 John Nurminen Oy:n varustamon Laiva Oy Kalevan omistukseen._NEWLINE_Laivan pituus oli 50,69 metri\xc3\xa4, leveys 7,70 metri\xc3\xa4 ja syv\xc3\xa4ys 3,96 metri\xc3\xa4. Kuollut paino oli 480 tonnia ja h\xc3\xb6yrykoneen teho 450 hevosvoimaa.'